 Kuboshwe inqwaba ngobugebengu KwaPata News24Kuboshwe inqwaba ngobugebengu KwaPataKUBOSHWE abesilisa abayisishiyagalombili endaweni yaKwaPata kusukela ngoLwesihlanu kuze kufike ngeSonto.Laba basolwa okungu Mlondi Ndlovu 22, Philani Eddie Zuma 25, Mbuso Afrika Mkhize 29, Njabulo Wellington Dlamini 29, Sthembiso Sbusiso Mkhize 36, Mthobisi Makhathini 32, Sipho Siyabonga Mchunu 35 noSizwe Sibiya 46 bavele okukuqala eNkantolo kaMantshi yaseMgungundlovu ngoMsombuluko mhla zili-11 kuNdasa March nalapho kade bebhekene khona namacala amabili okubamba inkunzi kunhlonyiwe kanti uMakhathini yena ubhekene nelinye lokutholakala nesibhamu kanye nezinhlamvu ezingekho emthethweni eziyisishiyagalombili.Lama cala kuthiwa enzeka phakathi komhlaka- 7 kanye no-8 kuNdasa March kuwona lonyaka endaweni yaKwaDambuza.UMbuso Mkhize kanye noSizwe Sibiya bayathinteka futhi ecaleni lokubulala lowo owayenguNobhala we-SACP egatsheni lakaVubamasi KwaPata ka-Ward 10 uMnu Mhlengi Khumalo. Ngokwamaphepha asenkantolo kuthiwa mhla ziyisishiyagalombili kuNdasa abasolwa bagasela esitolo esibizwa ngokuthi iMkhaya Store bagqekeza bangena bakhona umnikazi waso ngesibhamu base bethatha izinto ezihlukene okubalwa kuzona imali kanye nogwani nomakhekhukhwini. Isigameko sesibili nesenzeka ngomhaka-7 kuNdasa March abasolwa kuthiwa bagasela esitolo iLwandle Tuck Shop khona futhi endaweni yakaDambuza bafike bakhona umnikazi wesitolo ngesibhamu base bethatha izinto ezihlukene imali, ugwayi, impuphu o-10kg abali-10.Lowo omele umbuso uNks Rene Padayachee uthe umbuso uyaphikisana nokuthi abasolwa badedelwe ngebheyili ngenxa yobucayi bamacala ababhekene nawo.Uthe futhi kusamele kuqinisekiswe imininingwane yabo abasolwa kanye nezindawo abahlala kuzo, ukuphepha kofakazi kanye nokuphepha kwabamangali.Icala labo lihlehlisiselwe umhla zili-19 kuNdasa March ukuze kuzophenywa udaba lwabo lwebheyili baphinde bafike nabameli babo labo abathe bazothatha abameli abazimele. 